Soektog na seun (5) in mynskag afgelas | Maroela Media
Soektog na seun (5) in mynskag afgelas
Die vyfjarige Richard Thole wat op 25 Februarie 2017 in die mynskag verdwyn het (Foto: ANA)
Die Ekurhuleni-metro het met die proses begin om inwoners van die Jerusalem- informele nedersetting in Boksburg te hervestig ná 'n vyfjarige seuntjie verlede maand in 'n ou mynskag afgeval het.
Die besluit volg ná die weermag 'n reddingspoging van stapel gestuur het. Die weermag het Dinsdag met die stad, die departement van minerale hulpbronne en die ouers van Richard Thole vergader en 'n verslag voorgelê wat hulle saamgestel het oor die reddingspoging.
Mzwandile Masina, burgemeester van die Ekurhuleni-metro, het voorgestel dat berading beskikbaar gestel word en dat die stad seker maak dat alle ou en verlate mynskagte afgesper word.
Masina het ook voorgestel dat 'n gedenkdiens vir Thole gehou word en dat die bestuurder van die stad dringend aandag daaraan skenk om die gemeenskap te hervestig op 'n veiliger plek.
Die verslag van die weermag stel dit duidelik dat dit wesenlike gevare vir reddingswerkers inhou om aan te gaan met die reddingspoging. Een van die reddingswerkers het tydens een van die pogings sy bewussyn verloor weens die tekort aan suurstof in die mynskag.
Die weermag meen ook dat die wisselvallige weerpatrone die stabiliteit van die grond in en rondom die mynskag beïnvloed en dat dit 'n wesenlike gevaar vir die reddingswerkers inhou indien dit voortgaan.
Maroela Media het vroeër berig dat Thole Saterdag 25 Februarie in die ou mynskag ingeval het. Hy het glo saam met maatjies gespeel toe hy in die skag beland het. Die skag is sedert 1950 nie meer in gebruik nie.
Duisende dalk werkloos oor waterkrisis
O die pyn gedagte!
Die maatskappye wat die myn skagte grou, moet vir ewig verantwoordelik gehou word vir die instandhouding van die seëls wanneer die skagte toe gemaak word.
Ek sou met 'n gas masker en tou hom gaan uithaal het ongeag die gevare wat dit inhou, maar nou sal dit nie meer help nie. Ek het so gehoop iemand sal braaf genoeg wees om dit te doen.
Wat weet die weermag in elk geval. Kry die ouens wat by die groot myne werk wat opleiding in sulke situasies het om in te gaan. Die Zama Zama's het ook gesê hulle sal ingaan. Al leef hy seker nie meer nie wil die ouers tenminste 'n lyfie hê om te begrawe. Nee Ekurhuleni kry mense wat die werk kan doen om in te gaan. Dis 'n kind!!